সকাল থেকে দুপুর। চতুর্থীতে যে ভিড়টা শহরে থাকার কথা তা ছিলনা। কারণ অবশ্যই বৃষ্টি। বৃষ্টি হয়েছে সারা দুপুর। বিকেলের দিকে সামান্য ধরলেও মেঘের পুরু চাদরে ঢাকা চারপাশ। ফলে বৃষ্টি পিছু ছাড়ার লক্ষণ নেই। কিন্তু তা প্যান্ডেলে ঘোরা থেকে বাঙালিকে বিরত করতে পারেনি। সকালে বা দুপুরে প্যান্ডেল প্যান্ডেলে ঘোরার তেমন ভিড় না থাকলেও বিকেলের পর কিন্তু বিভিন্ন প্যান্ডেলে মানুষের ঢল নামতে শুরু করে। হাতে ছাতা নিয়েই প্যান্ডেলে প্যান্ডেলে প্রতিমা দর্শনে দেখা মেলে সব বয়সের মানুষের। তাঁদের একটাই যুক্তি, পুজোর দিনগুলো তো আর ফিরে আসবে না। সেই আবার পরের বছরের অপেক্ষা। তাই হোক বৃষ্টি। তবু পরোয়া নেই। হাতে ছাতা আছে, বর্ষাতি আছে, ওতেই কাজ চলে যাবে।